I N F O R M Á C IA
O VÝSLEDKOCH ČINNOSTI  MEDZIREZORTNEJ  KOMISIE
PRE RACIONALIZÁCIU SIETE STREDNÝCH ŠKÔL V SR

Úvod
	
	Vláda SR schválila svojim uznesením č. 766 z 8. septembra 1999 Postup pri racionalizácii siete stredných škôl v Slovenskej republike. V súlade s týmto postupom zriadil minister školstva SR Medzirezortnú komisiu pre racionalizáciu siete stredných škôl v Slovenskej republike (ďalej iba komisia) ako poradný orgán Ministerstva školstva SR pri výkone rozhodovacej činnosti v určovaní siete stredných škôl v Slovenskej republike.  Komisia má 29 členov. Predsedom komisie je minister školstva, podpredsedom, tajomníkom a členom komisie sú určení zamestnanci Ministerstva školstva SR, ďalšími členmi komisie sú určení zamestnanci Ministerstva hospodárstva SR, Ministerstva pôdohospodárstva SR, Ministerstva výstavby a regionálneho rozvoja SR, Ministerstva dopravy, pôšt a telekomunikácií SR, Ministerstva zdravotníctva SR, Ministerstva práce, sociálnych vecí a rodiny SR, Ministerstva financií SR, Ministerstva vnútra SR, Ministerstva obrany SR, Slovenského zväzu spotrebných družstiev, Slovenského zväzu výrobných družstiev, určení zamestnanci krajských úradov (spravidla vedúci odborov školstva, mládeže a telesnej kultúry), osoby určené Konfederáciou odborových zväzov SR, Odborovým zväzom pracovníkov školstva a vedy na Slovensku, Asociáciou zamestnávateľských zväzov a združení SR, Slovenskou obchodnou a priemyselnou komorou SR, Slovenským živnostenským zväzom a Národným úradom práce.  
Určení ministri a prednostovia krajských úradov predložili komisii návrhy na racionalizáciu siete stredných škôl  v SR k 30. 9. 1999, 15. 1. 2000 a k  15. 1. 2001. 

1.	Č I N N O S Ť  MEDZIREZORTNEJ KOMISIE PRE RACIONALIZÁCIU SIETE STREDNÝCH ŠKÔL V SLOVENSKEJ REPUBLIKE

Medzirezortná komisia pre racionalizáciu siete stredných škôl v Slovenskej republike,  zasadá pod vedením ministra školstva, predsedu komisie. Doteraz bolo vykonaných 15 rokovaní, z toho 6 rokovaní v roku 1999,  4 rokovania  v roku 2000 a doteraz 5 rokovaní  v roku 2001. 

Za východiskové materiály pre racionalizáciu  siete stredných škôl v SR za odpočtované obdobie, t.j. obdobie od 30. septembra roku 2000, kedy bola naposledy predkladaná  súborná informácia  o výsledkoch činnosti komisie na rokovanie vlády SR,   sa  považovali: 

•	Rezortné koncepcie prípravy mládeže na povolania, trendy a podnety vo vzťahu k sieti stredných škôl, 
•	Prognóza vývoja zamestnanosti, nezamestnanosti v SR do roku 2006, 
•	Prognózy, očakávané tendencie ďalšieho vývoja v oblasti gymnázií, osobitne gymnázií s 8-ročným štúdiom, stredných odborných škôl, stredných odborných učilíšť, 
•	Aktuálne informácie o plánoch regionálneho rozvoja a  prioritných regiónoch, 
•	Úspešnosť absolventov stredných škôl na trhu práce, 
•	Úspešnosť stredných škôl, 
•	Požiadavky zamestnávateľskej sféry vo vzťahu k sieti stredných škôl v SR, 
•	Aktuálne informácie o príprave krajských programov zamestnanosti a pod. 
•	Analýza demografického vývoja v SR, 
•	Kapacity a výkonový potenciál stredných škôl v SR
•	Miera naplnenosti stredných škôl v SR a odvodené štatistické podklady pre racionalizáciu siete stredných škôl v SR.

V súvislosti s tým sa  v informácii tematicky vykazujú rokovania komisie, ktoré sa odvodzovali od prerokovania týchto východiskových materiálov a uskutočnili sa v príslušnom období od 30. septembra 2000 do 30. septembra 2001. Za predmetné obdobie bolo vykonaných 6 zasadnutí Medzirezortnej komisie pre racionalizáciu siete stredných škôl v Slovenskej republike nasledovne:

12. decembra 2000, Ministerstvo školstva SR

Rokovanie komisie sa riadilo týmto programom :
•	Vyhodnotenie plnenia uznesení Medzirezortnej komisie pre racionalizáciu siete stredných škôl v SR pre školský rok 2001/2002,
•	Informácia o stave prác na Prognóze vývoja zamestnanosti, nezamestnanosti v SR do roku 2006,
•	Koncepcia prípravy mládeže na povolania v stredných odborných učilištiach v nadväznosti na základné smery hospodárskeho rozvoja odvetví v pôsobnosti rezortu hospodárstva SR,
•	Vývojové tendencie vzdelávania v stredných odborných učilištiach pôdohospodárskeho zamerania v SR a návrh na ďaľšiu etapu racionalizácie,
•	Koncepcia ďalšieho rozvoja stredných odborných učilíšť stavebných do roku 2005,
•	Koncepcia ďalšieho rozvoja stredných odborných učilíšť v rezorte dopravy, pôšt a telekomunikácií SR do roku 2005,
•	Návrh na postup pri racionalizácii siete stredných škôl pre školský rok 2002/2003.

27. decembra 2000, Krajský úrad v Banskej Bystrici

Rokovanie komisie sa riadilo týmto programom :
•	Prognóza vývoja zamestnanosti a nezamestnanosti v SR do roku 2006,
•	Informácia o sieti stredných škôl v školskom roku 2001/2002 a plnení uznesenia vlády SR č.718 zo dňa 13. septembra 2000,
•	Štatistické údaje o nezamestnanosti absolventov stredných škôl a mladistvých v SR,
•	Prehľad o nezamestnanosti absolventov stredných škôl v Banskobystrickom kraji,
•	 Návrhy na racionalizáciu siete stredných škôl  v Banskobystrickom kraji pre školský rok  2002/2003. Ekonomický efekt racionalizačných návrhov.
•	Prehľad o nezamestnanosti absolventov stredných škôl v Bratislavskom kraji,
•	Návrhy na racionalizáciu siete stredných škôl v Bratislavskom kraji pre školský rok 2002/2003. Ekonomický efekt racionalizačných návrhov.

20. marca 2001, Krajský úrad v Trenčíne

Rokovanie komisie sa riadilo týmto programom :
•	Plnenie Uznesenia č.1/2001 z 11. rokovania komisie k návrhu na racionalizáciu siete SŠ v Banskobystrickom a Bratislavskom kraji, vrátane predloženia materiálov, termínovaných k 20.3.2001
•	Základné parametre trhu práce a  nezamestnanosť absolventov stredných škôl v Žilinskom kraji. Tendencie regionálneho rozvoja, štrukturálna potreba zamestnanosti. 
•	Návrhy na racionalizáciu siete stredných škôl v Žilinskom kraji pre školský rok 2002/2003, Ekonomický efekt racionalizačných návrhov.
•	Základné parametre trhu práce a  nezamestnanosť absolventov stredných škôl v Trenčianskom kraji. Tendencie regionálneho rozvoja, štrukturálna potreba zamestnanosti,
•	Návrhy na racionalizáciu siete stredných škôl v Trenčianskom kraji pre školský rok 2002/2003.

12. júna 2001, Krajský úrad v Prešove

Rokovanie komisie sa riadilo týmto programom :
•	Plnenie Uznesenia č.1/2001 z 27.2.2001 a Uznesenia č. 2/2001 z 20.3.2001,
•	Úspešnosť stredných škôl v oblasti uplatňovania sa absolventov na trhu práce v SR,
•	Základné parametre trhu práce a  nezamestnanosť absolventov stredných škôl v Prešovskom  kraji. Tendencie regionálneho rozvoja, štrukturálna potreba zamestnanosti,
•	Návrhy na racionalizáciu siete stredných škôl v Prešovskom kraji pre školský rok 2002/2003. Ekonomický efekt návrhov za Prešovský kraj,
•	 Základné parametre trhu práce a  nezamestnanosť absolventov stredných škôl v Košickom  kraji. Tendencie regionálneho rozvoja, štrukturálna potreba zamestnanosti,
•	  Návrhy na racionalizáciu siete stredných škôl v Košickom kraji pre školský rok 2002/2003. Ekonomický efekt návrhov za Košický kraj.

4. júla 2001, Krajský úrad v Nitre

Rokovanie komisie sa riadilo týmto programom :
•	Plnenie uznesení  komisie k návrhom na racionalizáciu siete  stredných  škôl k 1. 9. 2001 a k 1. 9. 2002,
•	Základné parametre trhu práce a nezamestnanosť absolventov stredných škôl v Nitrianskom kraji. Tendencie regionálneho rozvoja, štrukturálna potreba zamestnanosti,
•	Návrhy na racionalizáciu siete stredných škôl v Nitrianskom kraji pre školský rok 2002/2003. Ekonomický efekt návrhov za Nitriansky kraj,
•	Základné parametre trhu práce a nezamestnanosť absolventov stredných škôl v Trnavskom kraji. Tendencie regionálneho rozvoja, štrukturálna potreba zamestnanosti,
•	Návrhy na racionalizáciu siete stredných škôl v Trnavskom kraji pre školský rok 2002/2003. Ekonomický efekt návrhov za Trnavský kraj.

11. septembra 2001, Ministerstvo školstva SR

 Rokovanie komisie sa riadilo týmto programom :
•	Plnenie uznesení  Medzirezortnej komisie pre racionalizáciu siete stredných škôl v Slovenskej republike  za rok 2001,
•	Analýza a racionalizácia siete stredných škôl v SR s prihliadnutím na potreby trhu práce,
•	Návrh siete stredných škôl v Slovenskej republike na školský rok 2002/2003,
•	Informácia o plnení Postupu na realizáciu zákona č. 216/2001 Z.z., ktorým sa mení a dopĺňa zákon o sústave základných a stredných škôl (školský zákon) v znení neskorších predpisov,
•	Plnenie uznesenia vlády Slovenskej republiky č. 766 zo dňa 8. 9.1999.

 
2.	V Ý S L E D K Y  ČINNOSTI  MEDZIREZORTNEJ  KOMISIE 
 PRE RACIONALIZÁCIU SIETE STREDNÝCH ŠKÔL V SR

2.1.	Výsledky činnosti komisie a zrealizované úpravy siete stredných škôl v Slovenskej republike z titulu racionalizácie pre školský rok 2001/2002. 

Nadväzujúc na prvé výsledky procesu racionalizácie siete stredných škôl v SR, ktoré sa prejavili už v školskom roku 2000/2001, kedy bolo zo siete stredných škôl,  bez ohrozenia ponuky vzdelávania,  vyradených 7 stredných škôl a 7 stredísk praktického vyučovania, a kedy sa  zlúčilo   18 stredných škôl do 9-tich združených stredných škôl a 3 stredné školy sa zlúčili so zariadeniami pre praktické vyučovanie, boli za hodnotené obdobie do 30. septembra 2001 zrealizované ďalšie významné racionalizačné úpravy v sieti stredných škôl v SR bez ohrozenia ponuky vzdelávania takto : 

Pre  školský rok 2001/2002 bolo zo siete stredných škôl v SR vyradených spolu 11  stredných škôl a 2 zariadenia pre praktické vyučovanie

•	Stredné odborné učilište stavebné  Južná trieda 50, Košice
•	Stredné odborné učilište poľnohospodárskeTrenčín – Záblatie
•	Dievčenská odborná škola  Sládkovičova ul. Snina,
•	Dievčenská odborná škola  Jilemnického 24, Trenčín,
•	Dievčenská odborná škola  ul. 1. mája, Púchov,
•	Dievčenská odborná škola Budovateľská 32, Komárno,
•	Dievčenská odborná škola  Zdravotnícka 3, Nové Zámky,
•	Dievčenská odborná škola  Komenského 16, Lipany,
•	Dievčenská odborná škola Kukučinova 9, Levoča,
•	Dievčenská odborná škola Sládkovičova ul. Snina,
•	Učilište poľnohospodárske Trenčín – Záblatie,
•	Stredisko praktického vyučovania Novozámocká ul. Nitra,
•	Stredisko praktického vyučovania SAD, Považská Bystrica.

Účinnosťou zákona č. 216/2001 Z.z., ktorým sa mení a dopĺňa zákon č. 29/1984 Zb. o sústave základných a stredných škôl (školský zákon) v znení neskorších predpisov sa vytvoril priestor pre vznik ďalších združených stredných škôl, zrealizovaný k školskému roku 2001/2002.

Po prerokovaní v Medzirezortnej komisii pre racionalizáciu siete stredných škôl v SR bolo zlúčených 28 škôl do 14-tich združených stredných škôl. 

K 1.9.2001 tak boli do siete stredných škôl v SR zaradené tieto  združené stredné  školy:

•	Združená stredná škola M.R. Štefánika, ul. Cesta SNP 1, Brezová pod Bradlom,
•	Združená stredná škola obchodu a služieb, Weisseho 1, Nové Mesto nad Váhom,
•	Združená stredná škola, Bzinská 11, Nové Mesto nad Váhom,
•	Združená stredná škola poľnohospodárska, Novomestská ul. Myjava,
•	Združená stredná škola sklárska, Lednické Rovne,
•	Združená stredná škola odevná, Svätoplukova ul. Púchov,
•	Združená stredná škola poľnohospodárska, Pruské,
•	Združená stredná škola poľnohospodárska, Kravany nad Dunajom,
•	Združená stredná škola drevárska, Krásno nad Kysucou,
•	Združená hotelová a obchodná škola, Čs. brigády, Liptovský Mikuláš,
•	Združená stredná škola poľnohospodárska, Demänovská cesta, Liptovský Mikuláš,
•	Združená stredná škola dopravná, Martin – Priekopa,
•	Združená stredná škola služieb, Rožňavská baňa, Rožňava,
•	Združená stredná škola odevná a textilná Košice.

V hodnotenom období ďalej pokračuje útlm komisiou určených 13 – tich  stredných škôl v SR (škola neprijíma žiakov do 1.ročníka). Ide o tieto školy : 

•	Stredná priemyselná škola, Kalinčiankova ul., Fiľakovo
•	Stredná priemyselná škola odevná, Gemerská 1, Lučenec
•	Dievčenská odborná škola, Jabloňová ul., Zvolen
•	Dievčenská odborná škola, Železničná ul., Revúca
•	Dievčenská odborná škola, Komenského ul., Humenné
•	Dievčenská odborná škola, Prievidza
•	Dievčenská odborná škola, Nové Mesto nad Váhom
•	Dievčenská odborná škola, Stará Turá
•	Dievčenská odborná škola, Veľkomoravská ul., Trenčín
•	Dievčenská odborná škola, Považská Bystrica
•	Gymnázium s 8-ročným štúdiom, Stupava
•	Gymnáziu, Haanova ul., Bratislava
•	Obchodná akadémia, Skalická ul., Bratislava
Tieto racionalizačné opatrenia sú zrealizované v súlade s  § 6, ods. 3, písm. a) zákona SNR č. 542/1990 Zb. o štátnej správe v školstve a školskej samospráve v znení neskorších predpisov a zákonom NR SR č.222/1996 Z.z. o organizácii miestnej štátnej správy a o zmene a doplnení niektorých zákonov.

 V zmysle uvedeného Ministerstvo školstva SR po prerokovaní v Medzirezortnej komisii pre racionalizáciu siete stredných škôl v SR, s ústrednými orgánmi štátnej správy a s odbormi školstva, mládeže a telesnej kultúry krajských úradov, určilo Sieť  stredných škôl  na školský rok 2001/2002. V štádiu spracovania je v tomto čase i Sieť stredných škôl v SR na školský rok 2002/2003. Aj tvorba tejto siete rešpektuje racionalizačné hľadiská, pretože sú v nej v rozhodujúcej miere premietnuté jednotlivé body  uznesenia č.1 – č.5 z rokovania  komisie v roku 2001.  

2.2.	 Ekonomický efekt z titulu racionalizácie siete stredných škôl v SR  pre školský rok 2001/2002 a očakávané úspory z racionalizácie siete stredných škôl v SR pre školský rok 2002/2003

Za rozhodujúcu sa považuje požiadavka zásadného ekonomického efektu vyplývajúceho z racionálneho usporiadania siete stredných škôl v SR. Táto požiadavka  úzko nadväzuje na pretrvávajúcu potrebu racionalizácie výdavkov štátneho rozpočtu v oblasti školstva.

Práve postupnú racionalizáciu siete stredných škôl v Slovenskej republike treba považovať za rozhodujúce systémové opatrenie cieľovo zamerané na racionalizáciu výdavkov v odvetví školstva, realizované s dôrazom na využiteľnosť škôl a zníženie výdavkov poskytovaných zo štátneho rozpočtu na ich prevádzku. 
	
Racionalizačné opatrenia vykonané v sieti stredných škôl Slovenskej republiky predpokladali úsporu výdavkov štátneho rozpočtu pre rok 2000  celkom 15 289,2 tis. Sk. Finančná kvantifikácia predpokladanej úspory výdavkov štátneho rozpočtu vyplývajúca z racionalizačných opatrení prijatých s účinnosťou k 1. 9. 2000  (1.etapa) tak predstavovala  na rok 2001 predpokladanú úsporu výdavkov v čiastke 45 867,60 tis. Sk. Úspora výdavkov štátneho rozpočtu v oblasti školstva sa predpokladá i v nadväznosti na realizáciu už prijatých racionalizačných opatrení s účinnosťou od 1. 9. 2001 (2.etapa), čo predstavuje  27 059 tis. Sk v roku 2001. 

Predpokladaný ekonomický efekt výsledkov činnosti komisie v oblasti racionalizácie siete stredných škôl v Slovenskej republike tak predstavuje spolu čiastku 88 215, 8 tis. Sk, z toho 15 289,2 tis. Sk za rok 2000 a 72 926,6 tis. Sk za rok 2001.

 Ďalší ekonomický efekt z titulu racionalizácie siete stredných škôl v SR sa očakáva pre školský rok 2002/2003 (3.etapa), v ktorom  sa predpokladá úspora na výdavkoch celkom v čiastke 11 924,3 tis. Sk, z toho dopady racionalizačných úprav vykonaných v tomto školskom roku predstavujú finančnú čiastku 6 574,5  tis. Sk.

3. Z Á V E R  INFORMATÍVNEJ SPRÁVY O VÝSLEDKOCH ČINNOSTI MEDZIREZORTNEJ  KOMISIE 
 PRE RACIONALIZÁCIU SIETE STREDNÝCH ŠKÔL V SLOVENSKEJ REPUBLIKE

Postupnú racionalizáciu siete stredných škôl v Slovenskej republike treba považovať za rozhodujúce systémové opatrenie cieľovo zamerané na racionalizáciu výdavkov v oblasti  školstva, realizované s dôrazom na využiteľnosť škôl a zníženie výdavkov poskytovaných zo štátneho rozpočtu na ich prevádzku. 

V oblasti stredných škôl na túto požiadavku reagovalo ministerstvo školstva významným spôsobom tak, že v septembri 1999 predložilo na rokovanie vlády SR Návrh na postup pri racionalizácii siete stredných škôl v Slovenskej republike. 

V nadväznosti na uvedené, uznesením č. 766  z 8. septembra 1999 vláda SR schválila návrh na postup pri racionalizácii sieti stredných škôl v Slovenskej republike. 

Postup vymedzil vecné dimenzie pre konštruktívnu spoluprácu všetkých zainteresovaných rezortov a inštitúcií pri poskytovaní a prerokovaní podkladov a údajov z oblasti svojej pôsobnosti potrebných na objektívne posúdenie siete stredných odborných učilíšť a  ich racionalizáciu.

Za výrazný krok v tejto oblasti sa považuje zriadenie Medzirezortnej komisie pre racionalizáciu siete stredných škôl v Slovenskej republike. Informácia o výsledkoch jej  činnosti bola v  zmysle vládou prijatých uznesení predložená  na rokovanie vlády SR  k 15. decembru 1999 a  30. septembru  2000. Minister školstva informoval vládu SR o vyhodnotení doterajšieho procesu racionalizácie siete základných a stredných škôl v SR i v zmysle uznesenia vlády SR č. 346 zo 17. mája 2000. Informácia bola predložená k 30. júnu 2000.

Na základe  uznesenia vlády SR č. 718 zo dňa 13. septembra 2000 bola predložená na rokovanie vlády SR aj Informatívna správa o súhrnnom návrhu na racionalizáciu siete stredných odborných učilíšť a stredísk praktického vyučovania.  Informácia bola predložená k 20. februáru roku 2001.
	
V časovom horizonte rokov 1999, 2000, 2001 sa vládou schválený postup pri racionalizácii siete stredných škôl v SR považoval  za určujúci v oblasti racionalizácie siete stredných škôl.

 V zmysle predmetného uznesenia je jeho pôsobnosť určená i pre rok 2002.